KIRJALLINEN KYSYMYS P-3516/02 esittäjä(t): Caroline Lucas (Verts/ALE) komissiolle. Kentin (Yhdistynyt kuningaskunta) pohjoisosan suomaalle suunniteltu lentokenttä.



Virallinen lehti nro 155 E , 03/07/2003 s. 0162 - 0163



KIRJALLINEN KYSYMYS P-3516/02 esittäjä(t): Caroline Lucas (Verts/ALE) komissiolle (3. joulukuuta 2002) Aihe: Kentin (Yhdistynyt kuningaskunta) pohjoisosan suomaalle suunniteltu lentokenttä Yhdistyneen kuningaskunnan hallitus on ehdottanut(1) uuden lentokentän rakentamista Kentin pohjoisosan suomaalle, Cliffeen, yhtenä vaihtoehtona Kaakkois-Englannin infrastruktuurin kehittämiseksi. Onko komissio huolissaan ehdotuksen suorista vaikutuksista Thames-joen suuhun ja erityiseen suonsuojelualueeseen (SPA) sekä Ramsar-alueeseen, joka on yksi Yhdistyneen kuningaskunnan tärkeimmistä vesilintualueista? Cliffe-vaihtoehto olisi katastrofi Thames-joen suun linnuille ja muille luonnonvaraisille eläimille. Se voisi merkitä suurinta, vain yhtä kehitysprojektia varten, luonnolliselle elinympäristölle ja maaseudulle aiheutettua tuhoa. Mihin toimiin komissio aikoo ryhtyä brittihallitusta vastaan ottaen huomioon, että SPA-alueet kuuluvat lintu- ja luontotyyppidirektiiveissä määriteltyihin suojelualueisiin? Uudet kiitoradat läpi Kaakkois-Englannin eivät suinkaan kavenna sitä kasvavaa kuilua lentomatkustamisen kysynnän ja tarjonnan välillä, jota pidetään keinotekoisen korkeana massiivisilla valtionavuilla. Mihin toimiin komissio aikoo ryhtyä tämän epätasapainon korjaamiseksi? (1) Liikenneministeriö: Lentoliikenteen tuleva kehitys Yhdistyneissä kuningaskunnissa: kaakkoisalue, Yhteenvetoasiakirja, heinäkuu 2002. Margot Wallströmin komission puolesta antama vastaus (16. tammikuuta 2003) Komissio on tietoinen siitä, että Yhdistynyt kuningaskunta suunnittelee uuden kansainvälisen lentoaseman rakentamista Cliffeen osana Kaakkois-Englannin lentoliikenteen kehittämishanketta. Cliffe Marshes -suoalue on osa Thames-joen suistoa ja Marshes-erityissuojelualuetta, joka on nimetty luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) mukaisesti. Näin ollen sellaisen lentoaseman rakentaminen, joka saattaa vaikuttaa heikentävästi alueeseen, on mahdollista ainoastaan, jos se täyttää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) 6 artiklan 3 ja 4 kohdassa säädetyt menettelyihin ja käytäntöön liittyvät vaatimukset, joita sovelletaan erityissuojelualueisiin. Tällöin suunnitellun hankkeen ympäristövaikutukset on arvioitava ottaen erityisesti huomioon sen mahdolliset vaikutukset erityissuojelualueen luonnonsuojeluarvoihin. Mikäli arviointi osoittaa, että hanke aiheuttaa huomattavaa vahinkoa erityissuojelualueelle, hanke voidaan sallia ainoastaan, jos muita vaihtoehtoja ei ole käytettävissä ja hankkeeseen liittyy yleisen edun kannalta pakottavia syitä. Tällaisessa tapauksessa on toteutettava korvaavia toimenpiteitä, joilla kompensoidaan hankkeen vuoksi luontotyypille aiheutunut vahinko. Ottaen huomioon epäilykset, joita on esitetty uuden lentoaseman mahdollisesta rakentamisesta Cliffeen, komissio on kirjoittanut Yhdistyneen kuningaskunnan lentoliikenteen tulevaisuutta koskevan kyselymenettelyn yhteydessä Yhdistyneen kuningaskunnan viranomaisille kirjeen, jossa se korostaa, että Natura 2000 -kohteita koskevat suojeluvaatimukset on otettava tarkemmin huomioon maan eri alueiden lentoliikenteen kehittämissuunnittelussa. (1) EYVL L 103, 25.4.1979. (2) EYVL L 206, 22.7.1992.